Predkladacia správa

Účasť delegácie Slovenskej republiky na summite sa realizuje na základe pozvánky C.6806-08.19 generálneho riaditeľa Svetovej organizácie duševného vlastníctva so sídlom v Ženeve adresovanej ministerstvám zahraničných vecí a národným úradom priemyselného vlastníctva členských štátov.

Svetová organizácia duševného vlastníctva (WIPO) je medzinárodnou organizáciou OSN pozostávajúcou zo 179 členských štátov, ktorej cieľom je podporovať ochranu duševného vlastníctva a zaisťovať spoluprácu v oblasti ochrany duševného vlastníctva na celom svete v súčinnosti s ostatnými medzinárodnými organizáciami.

Slovenská republika je členom WIPO od 1. januára 1993. Aktívne sa zúčastňuje na jej činnosti v oblasti priemyselnoprávnej ochrany. Plní záväzky vyplývajúce 
z medzinárodných dohovorov v nasledovných oblastiach: 
a) v oblasti medzinárodnej registrácie ochranných známok:
-	Madridská dohoda o medzinárodnom zápise továrenských alebo obchodných známok zo 14. apríla 1891,
-	Protokol k Madridskej dohode o medzinárodnom zápise ochranných známok
z 27. júna 1989.

b)	v oblasti spracovania medzinárodných prihlášok vynálezov prostredníctvom PCT 
      a udeľovania národných patentov v SR:
-     Zmluva o patentovej spolupráci zo 17. júna 1970.
 
Slovenská republika sa pravidelne zúčastňuje na nasledovných zasadaniach WIPO: 
-   Valné zhromaždenie členských štátov WIPO, 
-   Stály výbor pre informačné technológie,
-   Stály výbor pre patentové právo, 
-   Stály výbor pre ochranné známky, priemyselné vzory a zemepisné označenia.

V dňoch 24.-26. apríla 2003 sa uskutoční Summit WIPO „Duševné vlastníctvo 
v ekonomike založenej na poznatkoch“ v Pekingu, v Čínskej ľudovej republike, ktorý organizuje WIPO spoločne s vládou Čínskej ľudovej republiky. Podujatia sa zúčastnia najvyšší vládni predstavitelia, experti v danej oblasti, ako aj zástupcovia súkromného sektoru. Cieľom summitu bude zviditeľniť postavenie WIPO pri plnení úloh v oblasti duševného vlastníctva v súčasnom globalizovanom svete. Vyvrcholením summitu bude 26. apríl 2003 - Svetový deň duševného vlastníctva. 
 
Predmetom diskusií budú nasledujúce témy:
-	kľúčová úloha programov na podporu podnikateľov pri vývoji a komerčnom využívaní duševného kapitálu prostredníctvom strategického manažmentu duševného vlastníctva;
-	potreba politiky v oblasti duševného vlastníctva, ktorá vytvára rovnováhu medzi odmeňovaním tvorcov za ich úsilie a zabezpečuje prínos pre spoločnosť v dôsledku ich jedinečnosti;
-	podstatný prínos kultúry duševného vlastníctva, ktorá rešpektuje tvorivosť
a inovácie;
-	potreba zaviesť účinný mechanizmus voči aktivitám poškodzujúcim prínos
systému duševného vlastníctva vo vzťahu k všeobecnému blahu spoločnosti;
-	dôležitosť napĺňania výziev a výhod poskytovaných systému duševného vlastníctva kybernetickým priestorom.
Súbežne s WIPO summitom bude prebiehať WIPO fórum – pre zástupcov súkromného sektora. Jeho hlavnými témami budú:
-	úloha duševného vlastníctva v ekonomike založenej na poznatkoch; formovanie budúcnosti;
-    publikovanie, umenie a zábava; spoločné využívanie výhod tvorivosti v reálnom
      a virtuálnom svete;
-	posilňovanie podnikateľov; duševné vlastníctvo ako nástroj pre ekonomický, sociálny a kultúrny rozvoj;
-	uznávanie tvorcov a vynálezcov; vynútiteľnosť práv duševného vlastníctva; 
-	úloha súkromného sektoru pri vytváraní kultúry duševného vlastníctva; výzvy 
      a možnosti nového milénia.

Smernica na postup delegácie Slovenskej republiky naznačuje základné postoje, úlohy a ciele, ktoré bude delegácia SR sledovať a zaujímať na WIPO summite.

Dokumenty, ktoré sa na summite prijmú, sa rozpracujú existujúcimi medzinárodnými mechanizmami pod vedením WIPO a Slovenská republika, ako člen tejto organizácie, bude aktívne spolupracovať a postupovať v zmysle prijatých záverov a odporúčaní.

Materiál neobsahuje Doložku finančných, ekonomických, environmentálnych vplyvov 
a vplyvov na zamestnanosť. Náklady súvisiace s účasťou členov delegácie na WIPO summite budú hradené z prostriedkov vysielajúcich organizácií.